ΓΡΑΠΤΗ ΕΡΩΤΗΣΗ E-1867/98

υποβολή: Luigi Caligaris (ELDR) προς το Συμβούλιο

(17 Ιουνίου 1998)

Θέμα: Ενσωμάτωση της ΔΕΕ στην ΕΕ

Δεδομένου ότι, όπως ορίζει η Συνθήκη του Άμστερνταμ, η Ευρωπαϊκή Ένωση θέλει να προωθήσει "στενότερες θεσμικές σχέσεις με τη ΔΕΕ με στόχο τη δυνατότητα ενσωμάτωσης της ΔΕΕ στην Ένωση, εφόσον το Ευρωπαϊκό Συμβούλιο το αποφασίσει", θα πρέπει να γίνουν τα κατάλληλα βήματα προκειμένου να προετοιμαστούμε σωστά για το ενδεχόμενο αυτό. Στο πλαίσιο της προοπτικής αυτής, θα ήταν σκόπιμο να προχωρήσουμε πέρα από την παγιωμένη πρακτική της σύστασης αντιπροσωπειών ad hoc με συμμετοχή και των δύο πλευρών, και να δημιουργήσουμε ένα πλαίσιο εντός του οποίου θα μπορούν να εξετάζονται συνεχώς τα προβλήματα αμοιβαίου ενδιαφέροντος που συνδέονται με την ενδεχόμενη ενσωμάτωση της ΔΕΕ στην ΕΕ. Για το σκοπό αυτό πιστεύουμε ότι θα πρέπει να εξοπλιστεί η ΕΕ με ένα ινστιτούτο για θέματα ασφαλείας ανάλογο με εκείνο που διαθέτει ήδη η ΔΕΕ, όχι μόνο για να πραγματωθεί ο προαναφερθείς στόχος αλλά και για να υποστηριχθεί πνευματικά η δραστηριότητα των Ευρωπαϊκών Θεσμικών Οργάνων στο δύσκολο τομέα της κοινής εξωτερικής πολιτικής και της πολιτικής ασφάλειας. Εάν και εφόσον η ενσωμάτωση της ΔΕΕ στην ΕΕ γίνει πραγματικότητα, τα δύο ινστιτούτα θα μπορούν να συγχωνευθούν σε ένα.

Μπορεί το Συμβούλιο να μας πει τη γνώμη του επί του προκειμένου;

Απάντηση

(28/29 Σεπτεμβρίου 1998)

1. Ο αξιότιμος κ. Βουλευτής θα γνωρίζει ότι, μετά τις 28 Ιανουαρίου 1997, στις ανεπίσημες

ad hoc συνεδριάσεις και σεμινάρια για θέματα κοινού ενδιαφέροντος, αντιπρόσωποι της ΕΕ και της ΔΕΕ εξέτασαν θέματα σχετιζόμενα με την εφαρμογή των καθηκόντων του Πέτερσμπεργκ που αναφέρονται στο άρθρο Ι.4, παράγραφος 2, της Συνθήκης για την Ευρωπαϊκή Ένωση και ανέλαβαν να μελετήσουν την έννοια της Κοινής Ευρωπαϊκής Πολιτικής Άμυνας. Στις 26 Ιουνίου 1997, το Συμβούλιο σημείωσε την πρόοδο που επιτεύχθηκε κατά τις ανεπίσημες αυτές συνεδριάσεις.

Στις 18 Ιουνίου 1998, τα αποτελέσματα των εργασιών σχετικά με τον τρόπο ενέργειας αναφορικά με το άρθρο Ι.4 παρ. 2, εξετάσθηκαν σε ένα σεμινάριο, κατά το οποίο επιβεβαιώθηκε ευρέως η ισχύς των μηχανισμών για την εφαρμογή αυτής της διάταξης της Συνθήκης, που είχαν εντοπισθεί στις ad hoc ενεπίσημες συνεδριάσεις. Οι συζητήσεις για θέματα κοινού ενδιαφέροντος θα συνεχισθούν σε ad hoc συνεδριάσεις.

Οι μηχανισμοί συνεργασίας μεταξύ των δύο οργανώσεων (επίσημη ανταλλαγή εγγράφων, διασταυρούμενη αντιπροσώπευση σε συνεδριάσεις, επαφές ανάμεσα στις δύο Γραμματείες) λειτουργούν ήδη και έχουν αποδειχθεί χρήσιμοι για τη σύσφιγξη των θεσμικών σχέσεων μεταξύ της ΕΕ και της ΔΕΕ.

Η δημιουργία ενός ισντιτούτου για θέματα ασφάλειας δεν έχει απασχολήσει το Συμβούλιο μέχρι σήμερα. Πάντως, η ΕΕ έχει τη δυνατότητα, σύμφωνα με τις παρούσες θεσμικές ρυθμίσεις, να ζητεί τη στήριξη που παρέχει το Ινστιτούτο Μελετών της ΔΕΕ για θέματα Ασφάλειας.

2. Όσον αφορά την εφαρμογή της συνθήκης του Άμστερνταμ, ο αξιότιμος κ. Βουλευτής γνωρίζει ασφαλώς ότι το πρωτόκολλο της συνθήκης του Άμστερνταμ για το άρθρο Ι.7 της ΣΕΕ (νέα διατύπωση) προβλέπει ότι η ΕΕ προβαίνει σε ρυθμίσεις για τη βελτίωση της συνεργασίας μεταξύ της ΕΕ και της ΔΕΕ, εντός ενός έτους από την έναρξη ισχύος της συνθήκης του Άμστερνταμ. Κατά την εφαρμογή της διάταξης αυτής, είναι σκόπιμο να υπάρξει μέριμνα ώστε να αποφευχθούν επικαλύψεις μεταξύ των νέων οργάνων και των δομών που υφίστανται ήδη στα πλαίσια της ΕΕ και της ΔΕΕ. Οι νέοι μηχανισμοί που ενδέχεται να δημιουργηθούν θα πρέπει να ενσωματωθούν με ορθολογικό τρόπο στις δομές αυτές, που είναι σκόπιμο να αξιοποιηθούν πλήρως.

Επιπλέον, σε δήλωση που επισυνάπτεται στη συνθήκη του Άμστερνταμ, συμφωνείται ότι μια Μονάδα Σχεδιασμού Πολιτικής και Έγκαιρης Προειδοποίησης θα δημιουργηθεί στη Γενική Γραμματεία του Συμβουλίου και θα τεθεί υπό την ευθύνη του Γενικού Γραμματέα, Ύπατου Εκπροσώπου για την ΚΕΠΠΑ. Προβλέπεται ότι στη Μονάδα θα περιληφθεί, μεταξύ άλλων, προσωπικό προερχόμενο από τη ΔΕΕ.